
Vilkår for deltakelse på Norges Bueskytterforbunds landslagsgrupper
 
1. Innledning 
Norges Bueskytterforbund ønsker deg velkommen til landslaget. Vi ønsker at dette uttaket skal inspirere deg til å fortsette og jobbe hardt, og at det å konkurrere med flagget på brystet alltid vil være ditt høyeste mål. Mange drømmer om å representere Norge internasjonalt.  Vi minner dog om at nesten all utvikling skjer i klubb og at du, sammen med klubben, må jobbe hardt hver dag for å oppnå dette målet. 
Vi er glade for å ha deg med på laget og er trygge på at vår satsning på landslagene skal hjelpe deg opp og frem i din utvikling.  
 
2. Formål  
Dette dokumentet gir en oversikt over vilkår for deltakelse på Norges bueskytterforbunds landslag (Skive, skog og ungdom). 
Norges bueskytterforbunds formål er å fremme bueskytteridretten i Norge og å representere idretten internasjonalt. Arbeidet skal preges av frivillighet, demokrati, lojalitet og likeverd. All idrettslig aktivitet skal bygge på grunnverdier som presisjon, tradisjon, respekt samhold og inkluderende idrett.
Deltakelse på landslaget etablerer ikke et ansettelsesforhold med Norges Bueskytterforbund. Ved deltakelse på landslaget aksepterer man denne landslagskontraktens innhold. 

3. Krav og forventninger til landslagsutøvere 
Når man er i en norsk landslagstropp knyttes det forventninger til hvordan man opptrer. Derfor er det viktig at de som blir tatt ut er bevisste på hva det innebærer å representere landet sitt. Vi vil ha utøvere som setter laget foran seg selv, og som setter sin ære i å representere Norge på best mulig måte – både på og utenfor banen. 
Det er frivillig å delta på våre landslag. Når man imidlertid har takket ja til å delta må hver enkelt forholde seg til og støtte oppunder de vedtak og beslutninger som fattes. 
Landslagsutøvere skal til enhver tid opptre i samsvar med, og er bundet av, regelverk og beslutninger fattet av følgende organisasjoner:  
· Norges Bueskytterforbund (www.bueskyting.no)  
· World Archery Europe (https://www.archeryeurope.org/)  
· World Archery (https://www.worldarchery.sport/) 

· Norges idrettsforbund og olympiske og paralympiske komité (NIF) https://www.idrettsforbundet.no/tema/juss/ 
 
Landslagsutøverne skal ikke utføre handlinger eller opptre på en måte som kan være i strid med forbundets interesser. 
Utøveren er underlagt forbundets lov, og dermed også NIFs lov og bestemmelsene i Antidoping Norge og World Anti-Doping Agency.  
Alle landslagsutøvere skal ha gjennomført Ren Utøver for å kunne delta på landslagsaktivitet. Andre e-læringskurs, som kan kreves gjennomført av NBF, må også utøvere gjennomføre før deltagelse på landslaget. 
Utøveren er kjent med at de har et personlig ansvar for å undersøke hva som står oppført på WADAs forbudsliste. Enhver bruk av kosttilskudd innebærer en risiko for å innta stoffer oppført på WADAs forbudsliste. Med kosttilskudd menes næringsstoffer og andre stoffer som har ernæringsmessig eller fysiologisk effekt, og som tilbys i form av tabletter, piller, kapsler, pulver, oljer, flytende tilskudd, barer og geler osv.
Gjennom landslagsutøveravtalen, forplikter også utøver seg til å følge de til enhver tid gjeldende anbefalinger som finnes på Olympiatoppens hjemmeside.  
Utøveren skal tilstrebe en livsstil som er forenlig med forbundets landslagssatsing, og skal avstå fra å føre en livsstil som kan ha negativ påvirkning på utøverens trenings- og konkurranseaktivitet, eller som på annen måte er uforenlig med de forventninger norsk idrett, Norges Bueskytterforbund og dets sponsorer har til en landslagsutøver. 
Utøveren skal aldri være i beruset tilstand eller påvirket av rusmidler i forbindelse med konkurranse, trening, treningssamlinger eller i andre forbindelser hvor utøveren representerer forbundet.  
Utøveren skal levere en treningsplan som utarbeides sammen med grenleder og støttespiller(e) i egen klubb.  Planen bør være ukentlig og skal inneholde i gjennomsnitt minimum 2000 piler i måneden og 20 timer fysisk trening. Treningsplanen vil bli evaluert sammen med grenleder/ støttespillere(e) i klubben. Utøveren skal også levere elektronisk treningsdagbok eller oppsummering av manuell treningsdagbok senest siste søndag hver måned. 
Det forventes at utøveren stiller på så mange stevner de har mulighet til i den grenen de er tatt opp på landslaget i. De skal kunne fremvise en sesongplan for nasjonale stevner som utarbeides i dialog med grenleder, ut ifra deres personlige situasjon. Deltagelse i nasjonale stevner tas med i beregning for vurdering av utøvers motivasjon og dedikasjon med mindre det er innmeldt skade hos utøveren. 
Utøveren skal delta på sitt respektive Nasjonale og Nordiske mesterskap for den landslagsgruppen utøveren tilhører. Kostnader tilhørende dette dekkes av utøveren selv. 


Det forventes at utøveren viser respekt og svarer innenfor rimelig tid til støtteapparatet som er der for å hjelpe utøveren. Konflikter innad i laget skal tas direkte med grenleder for rask oppklaring.

Utøveren skal bruke landslagstøy under reise til og fra konkurranse, være seg i nasjonale stevner/mesterskap eller andre oppdrag for å fremme sporten. Derimot under selve stevnet/mesterskapet skal klubbtrøye brukes. 

4. Støtteapparat, treningstilbud mv.  
Landslagsutøverne vil få et tilbud som, ut fra forbundets tilgjengelige ressurser for landslagsvirksomheten, legger til rette for å nå de mål forbundet har satt for landslaget og landslagsutøverne.  
Forbundet vil, gjennom grenledere, blant annet legge til rette for:  
· Gjennomføring av månedlige samtaler med hver enkelt utøver på deres landslag. 
· Koordinering av aktiviteter basert på utøvernes behov. 
· Koordinering av aktiviteter med utøvers lokale trener og hente inn kompetanse der det er behov og midler for dette.  
· Gjennomføre, følge opp og koordinere samlinger.  
· Fremlegge budsjett og årsplan innen slutten av januar for påfølgende år. 

Medisinsk bistand  
Utøver er dekket av forbundets idrettsskadeforsikring i forbindelse med landslagsaktivitet.  
Utøveren skal også så raskt som mulig informere NBF (her v/ grenleder og generalsekretær) om enhver form for sykdom/skade som kan ha betydning for deltakelse på landslagets aktiviteter.


5. Markeds- og mediearbeid
  
Retten til å inngå markedsavtaler tilhører idrettens organisasjonsledd. Som markedsavtale regnes enhver avtale som gir et rettssubjekt rett til å utnytte et organisasjonsledd og/eller dets tilknyttede utøvere i sin markedsføring eller øvrige virksomhet.  

Dette kan helt konkret bety for deg
Landslagsutøveren skal holdes orientert om forbundets markedsavtaler som innbefatter bruk av utøveren og som forutsetter medvirkning fra utøveren utover samlingsdøgnene.  
Forbundet skal, så langt dette er mulig, utarbeide en plan for markeds- og mediearbeid som innbefatter utøveren, og skal, så langt det er mulig, varsle utøveren i god tid om fremtidige markeds- og medieaktiviteter, slik at utøveren kan planlegge og innrette seg etter dette.  


Forbundet skal, når det pålegges markedsarbeid som krever utøverens medvirkning, ta rimelig hensyn til utøver, herunder utøvers eventuelle arbeidsforhold, skole/studier, trening og konkurranseplan samt familieliv. Utøveren kan ta forbehold om ikke å bli benyttet i markedsføring dersom slik medvirkning vil stride mot utøverens etiske eller moralske overbevisning.  



Dersom utøver ikke tas ut til landslagsaktiviteter, trekker seg fra landslaget, eller av andre grunner ikke deltar på landslaget, er utøveren frem til 3 mnd etter siste deltakelse i landslagsaktivitet forpliktet til å delta på markedsaktiviteter der utøvers medvirkning har blitt planlagt eller er forutsatt. 

Landslagsutøvere må også forvente at forbundet og forbundets samarbeidspartnere benytter utøveren i eventuelle påbegynte og ferdige utarbeidede markedskampanjer også etter at landslagsdeltakelsen opphører. 


 
6. Forsikringer  
Landslagsutøvere er omfattet av følgende forsikringer:  
· Idrettsskadeforsikring  
· Reiseforsikring på representasjonsreiser 
Eventuelle øvrige forsikringer må utøveren selv dekke. (Her anbefalt verdigjenstand forsikring)  

7. Økonomiske ytelser  
Landslagsutøvere har rett til følgende økonomiske støtte
· Utøvere kan få dekket billigste reisekostnad til og fra landslagssamling.  
· Forbundet stiller nødvendige klær til utøverens rådighet under treningssamlinger, landslagsrepresentasjon, markedsarrangementer mm. i forbundets regi.  
· Forbundet vil bekoste legehjelp eller annen nødvendig og hensiktsmessig behandling ved skader pådratt under konkurranser, trening, eller andre arrangementer der utøveren deltar i regi av landslaget. 
· Forbundet bestiller og bekoster alle kostnader til reise, kost og losji i forbindelse med utøverens gjennomføring av markedsavtaler i særforbundets regi.  



8. Uttak og deltakelse i landslagets samlinger internasjonale konkurranser 

· Uttak til internasjonal representasjon foretas av UK for den enkelte turen basert på budsjett og uttakskrav.  
· Landslagsutøveren skal delta på landslagets samlinger etter den planen forbundet setter opp for landslagsutøverne, samt delta i internasjonale konkurranser der utøveren blir tatt ut av forbundet, med mindre utøveren har gyldig forfall. 

Som gyldig forfall regnes sykdom og skade, samt dødsfall, sykdom o.l. i nær familie, eller andre forhold som åpenbart gjør deltakelse i landslagsaktiviteten urimelig byrdefull for utøver. Dersom utøveren ikke kan stille til samling eller konkurranse, skal utøver så raskt som mulig varsle grenleder og generalsekretær i NBF. 

Konkurranser arrangert av andre enn forbundet og forbundets organisasjonsledd 
Utøveren må ikke uten forutgående skriftlig tillatelse fra forbundet delta som utøver, trener, i støtteapparat eller som dommer i konkurranser innendørs eller utendørs arrangert av andre enn 
det internasjonale bueskytterforbundet (WA / WAE), det nasjonale forbundet eller forbundets organisasjonsledd. 


9. Reaksjoner  
Brudd på denne avtalen kan medføre reaksjoner, som utestengelse av landslaget, hjemsendelse fra samling eller reise, eller at utøveren ikke tas ut til fremtidige landslagsoppdrag. Det er NBF (v/ sportsutvalget og/eller forbundsstyret) som tar stilling til hvilke reaksjoner som skal anvendes.

